
I. Innledning 

Rundskrivet inneholder særskilte saksbehandlingsrutiner som skal følges i saker vedrørende straffedømte utlendinger som er borgere av en stat som har ratifisert tilleggsprotokollen av 18.desember 1997 til den europeiske konvensjon av 21. mars 1983, om overføring av domfelte. 
I tildelingsbrevene fra Arbeids- og inkluderingsdepartementet til Utlendingsdirektoratet og Utlendingsnemnda for 2007 fremkommer at utvisningssaker til borger av et land som har ratifisert tilleggsprotokollen til den europeiske overføringskonvensjonen skal behandles henholdsvis ”umiddelbart” og ”snarest mulig”.

Retningslinjene i rundskrivet er utarbeidet som en oppfølgning av forslag til tiltak fra en tverrdepartemental arbeidsgruppe, opprettet høsten 2006 etter initiativ og under ledelse av Justis- og politidepartementet. Arbeidsgruppen har bestått av representanter fra, foruten Justis- og politidepartementet, Arbeids- og inkluderingsdepartementet, Politidirektoratet, Politiets Utlendingsenhet, Ullersmo fengsel, Utlendingsnemnda og Utlendingsdirektoratet.

Arbeidsgruppens målsetting og mandat har vært å legge til rette for en mer effektiv behandling av utvisningssaker til straffedømte utlendinger i alle ledd, blant annet som et tiltak for å minske/avvikle soningskøene. Dette rundskrivet representerer i så henseende et av flere foreslåtte tiltak for å oppnå denne målsetting. Det vises blant annet til at Justis- og politidepartementet vil gi ut et eget rundskriv som gir nærmere retningslinjer for saksgangen mellom kriminalomsorgen og justismyndighetene ”Rundskriv vedrørende innsatte med utenlandsk statsborgerskap – avklaring av utvisningsspørsmål og saksgang i overføringssaker”.
Formålet med rutinene i dette rundskrivet er å sikre rask og effektiv saksflyt mellom politiet og Utlendingsdirektoratet i saker som faller inn under ovennevnte kategori og etter nærmere utvalgte kriterier. Rutinene gir med andre ord anvisning på hurtigprosedyre av prioriterte utvisningssaker og innebærer ingen materielle endringer i forhold til gjeldende praksis.
I henhold til utlendingsforskriftens § 126 første ledd bør eventuelle vedtak om utvisning treffes snarest mulig etter at rettskraftig straffedom foreligger eller fullbyrding av en dom er påbegynt, jf straffeprosessloven § 453, og fortrinnsvis ikke senere enn at vedtaket kan iverksettes samtidig med løslatelse eller overføring til straffefullbyrdelse i annet land.

Utgangspunktet i internasjonal strafferett er at en dom skal fullbyrdes i den stat hvor den er avsagt og hvor det straffbare forholdet er begått. Imidlertid kan rehabiliteringshensyn og sosiale forhold gjøre det hensiktsmessig å overføre domfelte til fortsatt soning i vedkommendes hjemland.

Overføring til fortsatt soning i hjemlandet kan skje i medhold av ulike hjemmelsgrunnlag. Overføring uten samtykke i medhold av tilleggsprotokollen kan bare skje når domfelte har unndratt seg straffen, eller er besluttet utvist som følge av den straffbare handlingen og utvisningsvedtaket er endelig. Det er Justis- og politidepartementet som har ansvaret med å forberede saken og sende anmodning til den aktuelle staten om overføring til fortsatt straffegjennomføring der.

Rutinene og retningslinjene i dette rundskrivet er i stor grad sammenfallende med rutinene nedfelt i RS 2004-022 ”Hurtigprosedyre – rutiner for utvisning på grunn av grov vold og vold i nære relasjoner”. Det vil derfor være en god del gjentakelser i forhold til det som følger av tidligere rundskriv. Direktoratet har imidlertid vurdert det som hensiktsmessig og mer oversiktelig å dobbeltbehandle en del av materialet, fremfor kun å henvise til tidligere rundskriv der disse er sammenfallende.
II. Hvilke saker som faller inn under hurtigprosedyren
Følgende kriterier må være oppfylt for at en sak skal kunne tas under prioritert behandling etter de særskilte prosedyrene beskrevet i rundskrivet her:

· Vedkommende må være borger av en stat som har ratifisert tilleggsprotokollen til den europeiske overføringskonvensjonen 
· En oversikt over hvilke land som omfattes er tilgjengelig på
http://conventions.coe.int/Treaty/Commun/ChercheSig.asp?NT=167&CM=8&DF=4/20/2007&CL=ENG.
· Det må foreligge en rettskraftig dom med gjenstående soningstid på 1 ½ år eller mer
· Det vises til at konvensjonen oppstiller et krav om at det må være minimum seks måneders gjenstående soningstid når den aktuelle staten mottar anmodning om soningsoverføring. Gjenstående soningstid beregnes ut i fra 2/3 tid.

· Det må foreligge et endelig utvisningsvedtak 
· Med endelig vedtak menes at vedtaket enten ikke er påklaget innenfor klagefristen eller at det foreligger et endelig utvisningsvedtak fra Utlendingsnemnda. 
· At utlendingen ikke har rett til utsatt iverksettelse i klageomgangen medfører ikke at utlendingen omfattes av hurtigprosedyren før utvisningsvedtaket er endelig.

III. Politiets saksforberedelse 

A. Prioritering av sak 

Det er politiet som forberedende instans som må ta stilling til hvorvidt saken er av slik karakter at den bør behandles etter retningslinjene her. Politiet kan ved tvil konferere med Oppholdsavdelingen v/Utvisningsenheten i Utlendingsdirektoratet. 

Politiet må deretter klargjøre saken og påse at all relevant dokumentasjon er vedlagt saken når den oversendes Utlendingsdirektoratet til behandling, jf punkt III B. 4.
Selve saken ekspederes Utlendingsdirektoratet først når rettskraftig avgjørelse foreligger og all relevant dokumentasjon er innhentet. 

B. Saksforberedelse

1. Innledning

Sak om utvisning forberedes av politiet i det politidistriktet som har ansvar for straffessaken, med mindre annet avtales mellom politidistriktene i den konkrete sak.

Det vises for øvrig til utlendingsloven § 35 om ugildhet hvor det fremgår at offentlig tjenestemann som har handlet i sak om straffeforfølgning, ikke kan tilrettelegge grunnlaget for utvisning etter straffebestemmelsene.

2. Opprettelse av sak

Når politiet oppretter utvisningssak som skal behandles etter hurtigprosedyren, brukes de ordinære saksopprettelseskodene basert på korrekt utvisningshjemmel i Datasystemet for utlendings- og flyktningsaker (DUF).  Aktuelle utvisningshjemler vil være utlendingsloven 
§ 29 og § 30 for tredjelandsborgere, og § 58 for personer som omfattes av EØS-regelverket.
3. Forhåndsvarsel 

Politiet sender ut forhåndsvarsel når det er klarlagt at dette er en sak som bør tas under behandling etter retningslinjene her.  Standardmal er tilgjengelig i DUF. 

Forhåndsvarsel sendes etter at det foreligger en rettskraftig avgjørelse i saken eller utlendingen har påbegynt soning i henhold til straffeprosessloven § 453.
I forhåndsvarslet skal det fremgå hvilke straffbare forhold samt hvilken hjemmel i utlendingsloven som det vurderes utvisning etter. Det må videre forhåndsvarsles om mulig innmelding i Schengen informasjonssystem (SIS), der utlendingen er tredjelandsborger. Utlendingen må videre gjøres oppmerksom på rett til fullmektig og rettshjelp m.v. jf utlendingsloven § 34 og § 42. Politiet skal videre bistå med å ta kontakt med advokat dersom utlendingen ønsker det, jf utlendingsforskriften § 147 første ledd. Utlendingen gjøres oppmerksom på at han/hun ikke har rett til fritt rettsråd dersom han/hun er straffedømt, men at han/hun har mulighet til å søke Fylkesmannen om dette.

Politiet setter en passende frist for tilsvar i forhåndsvarselet.

Samtidig med utsendelse av forhåndsvarselet, skal politiet sende melding til fengselsmyndighetene (Kriminalomsorgen) om at utvisningssak er reist, jf utlendingsforskriftens § 126 tredje ledd. Standardmal finnes i DUF.
4. Dokumentasjon
Hva som er nødvendig dokumentasjon vil kunne variere da utlendingenes tilknytning til Norge vil være forskjellige. Det er derfor ikke mulig å komme med en uttømmende liste over nødvendig dokumentasjon i hvert tilfelle, men følgende punkter vil være relevante:
· Kopi av rettskraftige dommer må alltid vedlegges saken og legges i 0-dok.

· Eventuell tilknytning til Norge må utredes og/eller dokumenteres:
· Hvor lenge har utlendingen vært i Norge

· Har utlendingen gyldig oppholds- eller arbeidstillatelse i Norge, eller andre land

· Er utlendingen gift og/eller har barn i Norge, eventuelt særkullsbarn 

· Bor partene sammen 

· Når utlendingen har barn, skal begge foreldrene inn til avhør for å avklare omfanget av samværet. Fremleggelse av samværavtale er ikke tilstrekkelig, men skal legges ved når dette foreligger

· Dersom utlendingen har barn med flere personer, må det sørges for at slik   

      dokumentasjon innhentes vedrørende alle barn 

· Dersom utlendingen har oppholdt seg lenge i Norge, vil det ha betydning å få klarlagt utlendingens tilknytning til hjemlandet
· Har utlendingen familiemedlemmer boende i hjemlandet 

· Har utlendingen hatt kontakt med hjemlandet etter at han/hun kom til Norge, f.eks jevnlige feriebesøk

· Snakker utlendingen hjemlandets språk

· Avklare om utlendingen fyller vilkårene for bosettingstillatelse

· Dersom utlendingen ikke har bosettingstillatelse, men eventuelt kan fylle vilkårene for slik tillatelse, må nødvendig dokumentasjon innhentes for å vurdere dette, for eksempel reiseoversikt og kopi av alle sider i passet. Det vises for øvrig til RS 2004 -057 punkt VII.
· Avklare riktig identitet og reisedokumenter

· Dersom utlendingen har usikker identitet eller mangler reisedokumenter, er det viktig at politiet, eventuelt i samarbeid med Politiets utlendingsenhet, starter arbeidet med å avklare identiteten og fremskaffelse av reisedokument på et så tidlig stadium som mulig i prosessen.
5. Utvisning etter utlendingsloven § 58, jf utlendingsforskriften § 195

Hurtigprosedyren gjelder også for utlendinger som omfattes av EØS-/ eller EFTA-regelverket og kan utvises etter utlendingsloven § 58 første, annet og tredje ledd, jf utlendingsforskriften   §195. 

Det er imidlertid viktig å merke seg at EØS-/ eller EFTA borgere ikke skal innmeldes i SIS og at de derfor heller ikke skal forhåndsvarsles om dette. Alle sakene som går etter EØS-/ eller EFTA-regelverket skal til Oppholdsavdelingen.

Et av grunnvilkårene for utvisning etter loven § 58 er at det foreligger personlige forhold hos utlendingen som tilsier at vedtak om utvisning er nødvendig av hensyn til offentlig orden eller sikkerhet. Det må foreligge klare holdepunkter for at utlendingen kan komme til å begå ny straffbar handling av samme slag. Det vil derfor være av betydning å innhente eventuelle straffedommer fra andre land dersom det foreligger.

IV. Oversendelse av sak

A. Utsendelse fra politiet

1. Sortering av saken – dokumentliste

Politiet må påse at alle tidligere saker som knytter seg til personen og som kan være av interesse for utvisningsvurderingen blir sendt til Utlendingsdirektoratet. Dersom sakene er fordelt på flere politidistrikt må disse samordnes før oversendelse til Utlendingsdirektoratet. Politiet må føre dokumentlister i henhold til de til enhver tid gjeldende rutiner.

I oversendelsen til Utlendingsdirektoratet bør det fremgå hvorvidt utlendingen har ønsket advokat eller ikke.
2. Merking av saken ved oversendelse 

For at det skal være helt klart for arkivet i Utlendingsdirektoratet at dette er en sak som er gjenstand for prioritering, merkes sakene før utsendelse hos politiet med UTVISNING–HAST, jf RS 2007-012. Teksten understrekes deretter med rød penn for å lette utskillelsen. På påtegningsarket noterer politiet også løslatelsesdato på 2/3 tid. 
Løslatelsesdato registreres samtidig som en ”KORU” i hendelseslisten i DUF med påskrift i merknadsfeltet ”løslatelse – dato fulltid, dato 2/3-tid, dato 7/12-tid”.

Saken ekspederes Utlendingsdirektoratet samlet ved postforsendelse, eventuelt med bud, og ikke per telefaks.
B. Mottak i Utlendingsdirektoratet – videreforsendelse til Oppholdsavdelingen og Asylavdelingen

1. Arkivrutiner i Utlendingsdirektoratet

Når saken ankommer arkivet i Utlendingsdirektoratet, skal saken være klart og tydelig merket fra politiet om at dette er en hastesak i henhold til rundskrivet her, slik at de lett kan skilles fra øvrige saker, jf punkt IV A. 2.
Ved mottak i Utlendingsdirektoratet skal arkivet prioritere hastesakene. Hastesakene skal skilles ut og registreres umiddelbart og deretter videresendes til ansvarlig avdeling/enhet. 

2. Ansvarlig avdeling/enhet

Det vil i praksis være Oppholdsavdelingen v/Utvisningsenheten som behandler de fleste saker etter Hurtigprosedyren. I enkelte tilfeller kan det imidlertid være at det vil være Asylavdelingen som vil ta stilling til utvisning etter Hurtigprosedyren.
Utvisningssaken ekspederes Asylavdelingen i følgende tilfeller:

· Utlendingen har en asylsøknad til behandling

· Ved klagebehandling i asylsaken frem til saken er ekspedert i DUF til Utlendingsnemnda
Sakene bør normalt være hos avdelingene/enhetene den påfølgende dag, og senest tre dager, etter at de er innregistrert i Utlendingsdirektoratet. 

V. Behandling i Utlendingsdirektoratet

A. Forberedende saksbehandling

Saksbehandler skal i løpet av 5 arbeidsdager ha påbegynt saksbehandlingen av saken etter at saken er registrert mottatt på enheten. Det må så raskt som mulig avklares om all relevant dokumentasjon ligger i saken. Hvis ikke må politiet få tilbakemelding på dette og igjen på sin side bidra med å innhente ytterligere dokumentasjon. Dette oversendes per telefaks for å spare tid, samtidig som det føres i DUF at saken er ekspedert politiet uten mappe.

Saksbehandler vurderer om saken er av en slik art at den skal behandles etter rutinene for hurtigprosedyren. Hvis Utlendingsdirektoratet ikke finner at kriteriene for at saken skal behandles etter prosedyren er oppfylt, skal melding sendes politidistriktet med en kort begrunnelse. 

B. Rutiner for vurdering av utlendingsloven § 15 når Oppholdsavdelingen behandler saken

Når saken etter pkt IV B 2 skal behandles i Oppholdsavdelingen, må det alltid vurderes om vernet mot utsendelse etter loven § 15 er aktuelt. 

I tilfelle hvor vedkommende er gitt asyl, jf loven § 17 første ledd, skal saken alltid sendes til Asylavdelingen til uttalelse. I alle andre tilfelle innhenter Oppholdsavdelingen uttalelse etter en vurdering av opplysningene i saken. Det er grunn til å være særskilt oppmerksom på saker hvor det er gitt tillatelse i henhold til forskriften § 21 første ledd grunnet behov for beskyttelse. Innhenting av uttalelse registreres som KORU med eller uten mappe. I tilfelle hvor det synes hensiktsmessig og det er inngått avtale om det, kan saken ekspederes med overføring av ansvar. 

Saksbehandler i Asylavdelingen må påbegynne vurderingen av om loven § 15 er til hinder for retur innen 5 arbeidsdager etter at saken/korrespondansen er registrert mottatt. Dersom svar ikke kan gis umiddelbart, må melding gis til Oppholdsavdelingen med begrunnelse og nærmere tidsangivelse for når svar kan påregnes. 

C. Etter vedtak er fattet

Etter at vedtak er fattet, fakses vedtaket uten mappe over til det aktuelle politidistrikt. Saksbehandler beholder saksmappen på sitt kontor. 
Utlendingsdirektoratet sender samtidig en melding til fengselsmyndighetene (Kriminalomsorgen) om at det er fattet utvisningsvedtak i saken, med angivelse av vedtakets dato, jf forskriftens § 126 tredje ledd. Standardmal finnes i DUF.
Dersom vedtaket påklages, fakser politiet klagen til Utlendingsdirektoratet. Dersom saken hører innunder Oppholdsavdelingen kan den særskilte Hastefaksen til Utvisningsenheten benyttes for å spare tid. Det er på samme måte som med vedtak en forutsetning at klagebehandlingen skal være påbegynt innen 5 arbeidsdager etter at den er innkommet ansvarlig enhet.

VI. Klage og utsatt iverksetting

A. Klagebehandling

Utlending som får et utvisningsvedtak mot seg, kan påklage dette til Utlendingsnemnda, jf loven § 38. Kun den utviste, verge eller fullmektig har klagerett. Klagen innleveres det politidistrikt som forkynner vedtaket. 

Utlendingsnemnda avgjør de klagesaker som er lagt til den i loven § 38a første ledd.

Fristen for å klage er tre uker fra det tidspunkt hvor underretning om vedtaket er kommet frem til vedkommende part, jf forvaltningsloven § 29.  

Utlendingsdirektoratet sender samtidig en melding til fengselsmyndighetene om at saken er påklaget og utfallet av klagen, med andre ord om direktoratet har tatt klagen til følge eller om vedtaket er opprettholdt og oversendt UNE til endelig behandling. 
B. Utsatt iverksetting

Vedtak om utvisning av utlending som har arbeidstillatelse, oppholdstillatelse, eller bosettingstillatelse, eller nordisk borger som har hatt opphold i riket i mer enn tre måneder, kan ikke iverksettes før vedtaket er blitt endelig, jf utlendingsloven § 39.

Det at utlendingen ikke har rett til utsatt iverksettelse i klageomgangen avbryter ikke fristen i forhold til at det må foreligge endelig vedtak for å falle inn under rutinene i rundskrivet, jf punkt II.

Begjæring om utsatt iverksetting skal avgjøres snarest mulig. Det kan settes vilkår for utsettingen. Avslag på anmodning om utsetting skal være grunngitt. For øvrig gjelder det som er bestemt i annen lovgivning om utsettende virkning av klage, søksmål med videre, jf forvaltningsloven § 42.  

C. Klageoversendelse

I klageoversendelsen til Utlendingsnemnda bes det om at saken gis prioritet med anvisning til hvilken sakstype det er. Dette er viktig i forhold til at vedtaket raskt skal kunne iverksettes.

I påtegningen vises det til RS 2007-012 om hurtigprosedyre.

VII. Ny vurdering av grunnlaget for utvisning ett år etter vedtaksdato
Det fremgår av utlendingsforskriften § 126 at politiet før iverksetting finner sted, skal underrette Utlendingsdirektoratet dersom vedtak om utvisning ikke er iverksatt ett år etter vedtaksdato. 
Saksdokumentene med varsel sendes Utlendingsdirektoratet. Dersom saken haster kan varsel sendes pr. telefaks. Saksdokumentene må ettersendes. 
Politiet skal opplyse om de kjenner til vesentlige endringer i den utvistes situasjon, enten om tilknytningen her i landet eller om forholdene i hjemlandet.
Utlendingsdirektoratet vurderer om grunnlaget for utvisning fortsatt er til stede. Dette er en beslutning og ikke et enkeltvedtak og kan følgelig ikke påklages.

Utlendingsdirektoratet underretter politiet om vurderingens utfall.  
VIII. Kontrollrutiner – rapportering

Utlendingsmyndighetene vil i samarbeid med justis- og politimyndighetene vurdere hva slags behov det er for rapportering og eventuelt utarbeide egne rutiner for dette.
IX. Ikrafttredelse

Ordningen med hurtigprosedyren i saker omfattet av tilleggsprotokollen til den europeiske overføringskonvensjonen, trer i kraft 01.06.2007.
Morten Hansen


avdelingsdirektør



Camilla Torgersen


underdirektør

Kontakt:  Utlendingsdirektoratet - Oppholdsavdelingen

